ବ୍ଲୁ ହ୍ୱେଲକୁ ପରେ ଆତଙ୍କ ଖେଳାଉଛି ମୋମୋ ଚ୍ୟାଲେଞ୍ଜ ! ହ୍ୱାଟସଆପ୍ ଚାଟିଂ ଜରିଆରେ ଆସୁଛି ଆତ୍ମହତ୍ୟା ଲାଗି ନିର୍ଦ୍ଦେଶ | Sambad\nମୃତ୍ୟୁର ଖେଳ ବ୍ଲୁ ହ୍ୱେଲ କଥା ଆପଣଙ୍କର ମନେଥିବ ନିଶ୍ଚୟ । କିଛି ଦିନ ପୂର୍ବରୁ ସମଗ୍ର ବିଶ୍ବରେ ଏହା ଚାଞ୍ଚଲ୍ୟ ଖେଳାଇ ଥିଲା। ଏହି ଘାତକ ଖେଳର ଶିକାର ହୋଇ ଅନେକ ନିରୀହ ଶିଶୁ ଓ ତରୁଣତରୁଣୀ ନିଜ ଜୀବନ ହାରିବାକୁ ବାଧ୍ୟ ହୋଇଥିଲେ । କାରଣ ଏହି ଖେଳରେ ରହିଥିଲା ଏଭଳି କିଛି ଟାସ୍କ ଯାହାକୁ ପୂରଣ କରି କରି ଶେଷ ପାଦରେ ଜୀବନ ଦେବାକୁ ପଡୁଥିଲା । ତେବେ ଏହି ଭୟଙ୍କର ଖେଳ ପାଇଁ କେତେ ଯେ ବାପାମାଆ ନିଜ ସନ୍ତାନକୁ ହରାଇବାକୁ ପଡିଥିଲା ତାହା ମନେ ପଡିଗଲେ ଏବେ ବି ଲୋମ ଟାଙ୍କୁରୀ ଉଠେ । ପରବର୍ତ୍ତୀ ସମୟରେ ଏହି ଖେଳକୁ ବ୍ୟାନ ମଧ୍ୟ କରିଦିଆଯାଇଥିଲା ହେଲେ ଏହା ସତ୍ୱେ ଏହି ଖେଳର ଭୟବହତା ଏବେ ବି ଲୋକଙ୍କ ମନରୁ ଲିଭିପାରିନାହିଁ । ତେବେ ବ୍ଲୁ ହ୍ୱେଲ ଭଳି ଆଉ ଏକ ମୃତ୍ୟୁର ଖେଳ ଏବେ ଆତଙ୍କ ଖେଳାଉଛି । ଯେଉଁଥିରେ ବ୍ଲୁ ହ୍ୱେଲ ଭଳି ମଧ୍ୟ ଅନେକ ଭୟଙ୍କର ଟାସ୍କ ରହିଛି । ଆଉ ଏହି ଟାସ୍କକୁ ପୂରଣ କରିବାକୁ ବାଧ୍ୟ କରାଯାଇଥାଏ ।\nବ୍ଲୁ ହ୍ୱେଲ ଗେମ ପରେ ଏବେ ସୋସିଆଲ ମିଡିଆରେ ଆଉ ଏକ ଚ୍ୟାଲେଞ୍ଜ ଭାଇରାଲ ହେଉଛି, ଯାହାକି ହ୍ୱାଟସଆପରେ ବେଶ୍ ଲୋକପ୍ରିୟ ହେବାରେ ଲାଗିଛି । ଆଉ ଏହି ଖେଳର ନାଁ ରହିଛି ମୋମୋ। ଏହି ଖେଳ ଆର୍ଜେଷ୍ଟିନା, ମେକ୍ସିକୋ, ଆମେରିକା, ଫ୍ରାନ୍ସ ଏବଂ ଜର୍ମାନୀ ଭଳି ଦେଶମାନଙ୍କରେ ଦ୍ରୁତ ଗତିରେ ବ୍ୟାପିବାରେ ଲାଗିଛି । ଯାହାକି ପିଲାମାନଙ୍କୁ ଆତ୍ମହତ୍ୟା କରିବାକୁ ଉସକାଇ ଥାଏ । ତେବେ ଏହି ମୋମୋ ଚ୍ୟାଲେଞ୍ଜ କେଉଁଠୁ ଆସିଲା, ଏହାର ନିର୍ମାତା କିଏ , ଏସଂପର୍କରେ ଏଯାବତ କୌଣସି ବି ସୂଚନା ମିଳିପାରିନାହିଁ ।\nମୋମୋ ଚ୍ୟାଲେଞ୍ଜ କ'ଣ ?\n• ସୋସିଆଲ ମିଡିଆରେ ଏକ ହ୍ୱାଟସଆପ ନମ୍ବର ଭାଇରାଲ ହେଉଛି , ଯାହାକୁ ମୋମୋ ଚ୍ୟାଲେଞ୍ଜ ବୋଲି କୁହାଯାଉଛି । ଏହି ନମ୍ବରର ଏରିଆ କୋଡ ଜାପାନର ରହିଛି । ଦାବି ରହିଛି କି, ଯିଏ ବି ଏହି ନମ୍ବରରେ କଥା ହେଉଛି, ସେ ଆତ୍ମହତ୍ୟା କରିବା ପାଇଁ ବାଧ୍ୟ ହେଉଛି ।\n• କୁହାଯାଉଛି କି, ମୋମୋ ଚ୍ୟାଲେଞ୍ଜର ଟାସ୍କ ମଧ୍ୟ ବ୍ଲୁ ହ୍ୱେଲ ଗେମ ଭଳି ହିଁ ରହିଛି ଏବଂ ଏହା ମଧ୍ୟ ଲୋକଙ୍କୁ ମରିବାକୁ ଉସକାଇଥାଏ ।\nକିଭଳି କାମ କରିଥାଏ ?\n• ଗଣମାଧ୍ୟମରେ ପ୍ରକାଶିତ ଖବର ଅନୁସାରେ, ସର୍ବପ୍ରଥମେ ୟୁଜର୍ସଙ୍କୁ ଏକ ଅଜ୍ଞାତ ନମ୍ବରରୁ ମେସେଜ କରିବାକୁ ଚ୍ୟାଲେଞ୍ଜ ଦିଆଯାଇଥାଏ ।\n• ନମ୍ବର ସେଭ କରିବା ପରେ ଏହି ନମ୍ବରରୁ କଥା ହେବାକୁ ଚ୍ୟାଲେଞ୍ଜ ଦିଆଯାଇଥାଏ । ମେସେଜ କରିବା କ୍ଷଣି ହିଁ ଏହି ନମ୍ବରରୁ ୟୁଜରଙ୍କୁ ଅନେକ ଗୁଡିଏ ଭୟଙ୍କର ଫଟୋ ପଠାଯାଇଥାଏ ।\n• ଏହାପରେ ୟୁଜରଙ୍କୁ କିଛି ଟାସ୍କ ମଧ୍ୟ ଦିଆଯାଇଥାଏ, ଯାହାକୁ ନକଲେ ଧମକ ଦିଆଯାଇଥାଏ ।\n• ବୁଏନ୍ସଏୟାରିସ୍ ଟାଇମ୍ସରେ ପ୍ରକାଶିତ ଖବର ମୁତାବକ, କିଛିଦିନ ତଳେ ଆର୍ଜେଣ୍ଟିନାରେ ଜଣେ ୧୨ ବର୍ଷର ପିଲା ଆତ୍ମହତ୍ୟା କରିଥିଲା । ଆତ୍ମହତ୍ୟା କରିବା ପୂର୍ବରୁ ସେ ନିଜ ମୋବାଇଲ ଫୋନରେ ନିଜର ଏକ ଭିଡିଓ ରେକର୍ଡ କରିଥିଲା ।\n• ପୁଲିସର ସନ୍ଦେହ ରହିଛି କି ପିଲାଟିକୁ ଆତ୍ମହତ୍ୟା କରିବାକୁ ଉସକା ଯାଇଥିଲା ଏବଂ ଜଣେ ୧୮ ବର୍ଷର ଯୁବକକୁ ପୁଲିସ ଖୋଜୁଛି , ଯିଏ କି ମୃତ ପିଲାଟିର ସଂପର୍କରେ ଥିଲା ।
